Netglæpamenn hafa nýtt sér að viðskipti eru í auknum mæli orðin stafræn vegna kórónuveirufaraldursins, segir netöryggissérfræðingur. Fyrirtæki þurfi mögulega að bæta varnir sínar.
Netárásir færast í aukana og sagði Anton Már Egilsson, aðstoðarframkvæmdastjóri netöryggisfyrirtækisins Syndis, í fréttum í gær að undanfarin misseri hefðu þær verið í veldisvexti. Tölvuþrjótar senda oft tölvupóst með hlekk og með því að smella á hlekkinn er búið að hleypa þeim inn í kerfið. Einnig eru beinlínis gerðar árásir þannig að brotist er inn á netþjóna eða útstöðvar fyrirtækja. Anton Már segir að það sé lykilatriði fyrir fyrirtæki að halda búnaði uppfærðum og með nýjustu stýrikerfum því tölvuþrjótar séu í raun stanslaust að skanna heiminn og ef veikleiki finnst sé hann nýttur. Í þessari baráttu eru varnaraðferðirnar stundum skrefi á eftir þeim sem gera árás.
Að mörgu leyti já. Að mörgu leyti erum við að eltast við nýjar aðferðir á hverjum tíma, en margt í þessu er áþekkt þannig að það eru til varnir við mörgu af því sem er í gangi í dag.
Segir Anton Már Egilsson. Hann minnir á að áratugir séu frá því að farið var að vakta hús og híbýli með myndavélum og skynjurum á gluggum og hurðum.
Stafræn vöktun er komin miklu skemmra á veg hjá mörgum aðilum en væri lykillinn að því að verjast og átta sig á því að það er einhver kominn inn fyrir varnirnar og inn í umhverfið mitt. Þegar starfsemi fyrirtækja byggir orðið á því að miklu leyti að tölvukerfið virki þá er þetta orðið mikilvægara heldur en bara það að ég passi hurðarnar og gluggana mína.
Hann segir mörg íslensk fyrirtæki ágætlega varin og að vitundarvakning eigi sér stað, til dæmis í tengslum við covid-faraldurinn.
Þá sáum við gríðarlega aukningu viðskipta færast í stafrænar leiðir og þetta hafa náttúrlega netglæpamenn nýtt sér í miklum mæli, þannig að ég held að það þurfi mögulega að bæta í við varnir hjá mörgum til þess að halda í við þróun kerfanna, hvert viðskiptin eru að fara.
Netöryggissérfræðingur segir að baráttan gegn tölvuglæpum snúist að mörgu leyti um að elta og bregðast við aðferðum tölvuþrjóta. Með auknum netviðskiptum vegna heimsfaraldursins þurfi mögulega að bæta varnir fyrirtækja enn frekar.